勸張李二君酒
作者：呂本中
朝代：宋

paragraphs: 張侯好詩如好色，不敢爲主而爲客。
李侯好酒如好詩，心雖甚壯無人知。
兩侯風味俱不惡，如芙蓉與木芍藥。
午窗留客看筆快，曉枕無人猶睡着。
廣袖漸變天寶粧，大字不作元和脚。
世人譏笑乃其分，政是仍叔之子弱。
病夫坐隱無所求，荒簷斷雨鳴春鳩。
爐烟未盡消百憂，恨不緩带從公游。
何時清江横小舟，與公一醉荻花秋，却来密庵参牧牛。